FI Euroopan unionin virallinen lehti CE 88/152

(2004/C 88 E/0162)

KIRJALLINEN KYSYMYS E-3609/03

esittäjä(t): Giovanni Pittella (PSE), Marco Cappato (NI), Giovanni Fava (PSE), Glyn Ford (PSE), Sérgio Marques (PPE-DE) ja Emilio Menéndez del Valle (PSE) komissiolle

(5. joulukuuta 2003)

Aihe: Euroopan unionin tarkkailijoiden lähettäminen Venezuelaan

Venezuelassa kolmen viime vuoden aikana tapahtuneet sosiaaliset, poliittiset ja taloudelliset muutokset vaikeuttavat kansalaisten elämää ja maan demokraattisten elinten toimintaa, aiheuttavat yhä suurempaa huolestuneisuutta myös kansainvälisen yhteisön keskuudessa ja vaarantavat vakavasti demokraattisen elämän ja oikeusvaltioperiaatteen sekä ihmisoikeuksien ja kansalaisoikeuksien kunnioittamisen.

Euroopan unionin tehtävänä on edistää vuoropuhelua rauhanomaisen neuvotteluratkaisun löytämiseksi Venezuelan nykyiseen kriisiin samaan tapaan kuin se on toiminut muillakin maailman alueilla.

Pian ajankohtaiseksi tuleva mahdollinen kansanäänestys, joka voidaan Venezuelan perustuslain mukaisesti riittävän määrän kansalaisia sitä pyytäessä järjestää jo lähikuukausina, edellyttää nopeaa kannanottoa.

Voiko komissio sopia — Amerikan maiden järjestön suostumuksella — Venezuelan hallituksen ja oppositiovoimien kanssa vaalitarkkailijoiden lähettämisestä Venezuelaan jo allekirjoitusten keräämis-vaiheessa, jonka on määrä ajoittua marraskuun loppuun, jotta vaalitarkkailijat voisivat valvoa ennen kansanäänestystä ja sen aikana, että sen kaikki eri vaiheet tapahtuvat asianmukaisesti ja laillisesti?

Christopher Pattenin komission puolesta antama vastaus

(15. tammikuuta 2004)

Unioni on useissa julkilausumissa korostanut sitä, että Venezuelan poliittiseen kriisiin on löydyttävä rauhanomainen, demokraattinen, perustuslakiin ja vaaleihin perustuva ratkaisu. Lisäksi komissio on antanut taloudellista ja teknistä apua hallituksen ja opposition välillä 29. toukokuuta 2003 tehdyn sopimuksen täytäntöönpanoa varten. Tätä silmällä pitäen komissio on hyväksynyt hankkeen, jolla tuetaan Amerikan valtioiden järjestöä (OAS) sen ponnistuksissa sopimuksen täytäntöönpanemiseksi sekä vaaleja koskevan ratkaisun aikaansaamista, huhtikuun 2002 tapahtumia koskevaa tutkimusta ja siviiliväestön aseistariisumista. Hankkeen talousarvio on 600 000 euroa. Komissio tekee yhteistyötä OAS:n kanssa hankkeen nopean täytäntöönpanon varmistamiseksi.

Lisäksi komissio seuraa tiiviisti mahdollisia kansanäänestyksiä koskevaa kehitystä ja on valmis harkitsemaan tuen antamista, muun muassa vaalitarkkailijoiden lähettämistä. Vaaleilla valittujen korkeiden valtion virkamiesten erottamista koskeva kansanäänestys voidaan järjestää vain, jos on kerätty Venezuelan perustuslain edellyttämä määrä allekirjoituksia. Sekä hallitus että oppositio ovat keränneet allekirjoituksia kahdessa peräkkäisessä allekirjoituskampanjassa, ensin mainittu kansanedustajien ja viimeksi mainittu presidentti Chávezin erottamiseksi. Hallitus väittää keränneensä tarpeeksi allekirjoituksia useiden kansanedustajien erottamiseksi, ja oppositio väittää myös keränneensä riittävän määrän allekirjoituksia, jotta presidentti Chávezin viraltapanoon tähtäävä kansanäänestysmenettely voidaan käynnistää. Kerätyt allekirjoitukset on toimitettava kansalliselle vaalilautakunnalle tarkistusta varten.

Vaalitarkkailua koskevan tavanomaisen menettelyn mukaisesti kaikki päätökset unionin vaalitarkkailu-valtuuskunnan lähettämisestä riippuvat unionin alustavan tutkimusvaltuuskunnan suosituksesta siitä, onko tarkkailu suositeltavaa, hyödyllistä ja toteutettavissa. Lisäksi niin kuin kaikkien unionin vaalitarkkailu-valtuuskuntien kohdalla, isäntämaan viranomaisten on ensiksi esitettävä unionille vaalitarkkailijoiden lähettämistä koskeva pyyntö.